paragraph_text: Jabberwocky je prvi samostalni film Terryja Gilliama (prije toga je zajedno s Terryjem Jonesom režirao Monty Python i Sveti Gral). Publika i kritičari nisu ga dobro primili, iako mu je s vremenom nešto porasla popularnost; već u njemu stvoren je prepoznatljivi Gilliamov vizualni stil i mračni smisao za humor. Glavne teme filma su bijeda srednjovjekovnog života, apsurdna neučinkovitost cehovskog sustava i birokracije, licemjerje Crkve i aristokracije, klasne razlike i subjektivnost sreće. Slične teme prisutne su i u kasnijim Gilliamovim filmovima, a neke se pojavljuju i u Svetom Gralu (odakle je recikliran dio kostima i opreme). Od članova Monty Pythona, u filmu uz Palina glumi i Jones dok je John Cleese odbio ulogu; sam Gilliam se također pojavljuje kao sakupljač dijamanata.